Is-sinifikat tal-istatistiki mis-settur turistiku, li wrew kemm mar tajjeb pajjiżna, huwa ikbar meta mqabbel mar-riżultati li nkisbu f'pajjiżi oħra madwar id-dinja u saħansitra fir-reġjun tagħna. It-tixbih tagħmlu l-organizzazzjoni dinjija għat-turiżmu fi ħdan in-Nazzjonijiet Uniti (UNWTO) u hawn ir-riżultati ta' Malta jidhru aħjar u iktar sinjifikanti. Għalkemm fl-aħħar jiem ħarġu r-riżultati ta' Awwissu għal pajjiżna, l-UNWTO aġġornat it-tagħrif tagħha għall-ewwel nofs tas-sena, sa Ġunju. F'dan il-perjodu ż-żieda li rat Malta fuq is-sena ta' qabel kienet ta' 9.7%. Dan meta ż-żieda fil-Mediterran kienet biss ta' 1.6%, fl-Unjoni Ewropea 4.9% u fid-dinja 4%. Jekk wieħed janalizza Ġunju biss, isib li f'dak ix-xahar it-turiżmu fil-Mediterran naqas b'1.3%, iżda f'pajjiżna kien hemm żieda ta' 5.8%, ikbar ukoll miż-żieda fl-Unjoni Ewropea ta' 3.5%. Il-barometru tat-turiżmu madwar id-dinja juri li fl-ewwel sitt xhur tas-sena kien hemm 561 miljun turist internazzjonali, li hu 21 miljun iktar mill-istess perjodu fis-sena 2015. IS-Segretarju Ġenerali tal-UNWTO Taleb Rifai qal: "It-turiżmu wera li huwa wieħed mill-iktar setturi ekonomiċi b'saħħithom madwar id-dinja. Qed joħloq impjiegi f'mument fejn li nipprovdu ġejjieni aħjar għan-nies tad-dinja kollha hija xi ħaġa diffiċli." Ma setax jonqos li r-riżultati ta' Malta, li f'Awwissu ra iktar minn kwart ta' miljun turist, jintlaqgħu b'mod pożittiv mill-Ministru tat-Turiżmu Edward Zammit Lewis. Bl-istatistika aġġornata għall-ewwel tliet xhur tas-sena f'idejh, Zammit Lewis qal: "Dan il-Gvern, li għandu fiduċja sħiħa f'din l-industrija u kommess bis-sħiħ sabiex isaħħaħha, qed juri dan biċ-ċar b'dawn ir-riżultati li qed niksbu bħala pajjiż f'dan is-settur, u li mbagħad joħloq effett anċillari f'industriji oħrajn li indirettament huma konnessi mal-industrija tat-turiżmu. Wieħed ma jistax ma jinnutax li fi tliet snin u nofs, fl-ewwel tmien xhur tas-sena kellna żieda ta' 240,587 turist, filwaqt li fi tmien snin tal-Gvern preċedenti t-tkabbir fin-numru ta' turisti li żaru pajjiżna fl-istess perjodu msemmi kien ta' 196,483 turist. Dan ifisser li fi ftit iktar minn tliet snin Gvern Laburista rnexxielu jattira aktar turisti milli rnexxielu jattira l-Gvern preċedenti fi tmien snin sħaħ."